Girard de Soucanton

Girard de Soucanton (vene: Жирар-де-Сукантон) on Prantsusmaalt Languedoc-Roussillon piirkonnast pärit aadlisuguvõsa.

Girardide perekonna suguvõsaliin on katkematult jälgitav alates Étienne Charles Girardist, kellest on teada, et ta oli Aurichi kodanik ja pagar, kes abiellunud 1699. aastal Emdenis. Tema poeg Stephan Karl Girard (ristitud 9. juulil 1703 Emden – 1740 Moskva), tegutses kirurgina Rastedes (Oldenburg) ning alates 1738. aastast oli arst Moskvas.

Stephan Karli poeg Johann Karl Girard (1732–1799) asus 1770. aastal Rastedest Tallinna ning sai 1774. Tallinna kodanikuks. 3. mail 1782 aastal abiellus ta Hermann Clayhillsi lese Margaretha Elisabeth Clayhillsi (sündinud Hetling) sugulase Anna Dorothea Hetlingiga, kelle kaudu päris muuhulgas ka kaubafirma Thomas Clayhills & Son. Johann Karl Girard oli Tallinna raehärra (1797–1798) ning valiti 18. jaanuaril 1798 bürgermeistriks.

Suguvõsapärimuse järgi olevat Girardide perekond pärit Prantsusmaalt Languedoci aadlisoost, nende esivanemaks peetakse Gillaume Girardi, kes 1201. aastal oli Talmoni senešall. Ususõdade ajal rännanud osa Girardidest Prantsusmaalt välja ning kaotanud oma aadlitiitli. Prantsusmaal on Girardide, sealhulgas ka paruniseisuses Girard de Soucantonide suguvõsa jälgitav vähemalt kuni 19. sajandini. 

Tallinna asunud Girardide aadlitiitli taastas Johann Karl II (1785–1868), Tallinna raehärra (1805–1864) ja bürgermeister (1837–1864), isa surma järel kaubafirma Thomas Clayhills & Son omanik, kommertsnõunik ning prantsuse viitsekonsul, kes põlise aadliperekonna esindajana, sai teenete eest ärilises ja ühiskondlikus tegevuses 10. detsembril 1862 Vene keisririigi pärandatava parunitiitli kui parun Girard de Soucanton, 2. aprillil 1865 väljastati talle sellekohane aadlidiplom ning 13. märtsil 1865 immatrikuleeriti parun Johann Karl Girard de Soucanton Eestimaa rüütelkonda aadlimatrikklisse. 

Venemaa valitseva senati määrusega 6. novembrist 1863 said parunitiitli ka Karl Johan Girard de Soucantoni pojad Karl Edmund, Theodolf (Feodor Karlovitš), Arthur ja John (Johann) Karl ning pojapojad Johann Karl Maurice, Johann Theodolf Leo (Lev Feodorovitš), Johann Karl Étienne, Claude Antoine, Johann Wilhelm Eugen ja Alexis Häntschel Olivier. 

Rahva hulgas on Girard de Soucantone kutsutud ka hüüdnimedega Suka Anton ja Siirak.

Eestimaa aladel kuulusid perekonnale erinevatel aegadel Kunda (Kunda), Röa (Röal), Selja (Selgs), Valtu (Waldau), Hertu (Hermet), Ohekatku (Odenkat), Jõhvi (Jewe) ja Lehola (Lihhola) mõisad ning Ingerimaal Suuri-Ruuta (Wruda) mõis, aga samuti ka suvemaja Pringi külas Viimsi poolsaarel.

Suguvõsa liikmeid
Parun Johann Karl Girard de Soucanton (1785–1868), Kunda ja Röa mõisnik, Venemaa parun aastast 1862, Tallinna rae bürgermeister 1837–64, Thomas Clayhills and Son omanik
Parun Arthur Girard de Soucanton (1813–1884), Tallinna rae raehärra 1864–76 ja bürgermeister 1876–83, Rocca al Mare suvemõisa rajaja, Thomas Clayhills and Son omanik
Johann Karl Étienne Girard de Soucanton (1843–1910), Tallinna kaupmees ja Briti Tallinna auasekonsul, Thomas Clayhills and Son omanik
Johan Karl Moritz Girard de Soucanton (1846–1898), meeskohtunik, Jõhvi mõisnik
John Karl Girard de Soucanton (rahvapäraselt Suka Anton) (1826–1896), meeskohtunik, Kunda ja Selja mõisnik ning Kunda tsemenditehase asutaja
Johann Wilhelm Eugéne Girard de Soucanton (1853–1922), eelmise vanem poeg, Kunda ja Suuri-Ruuta (Ingerimaal) mõisnik, Kunda tsemenditehase omanikke, abiellus 1883 Alice Amanda Karoline Muhlega.
Parun Alexis Häntschel Olivier Girard de Soucanton (1857–1915 asumisel Siberis Jenisseiskis), Valtu, Hertu ja Ohekatku mõisnik ja Valtu tellisetehase rajaja
Gustav John Edmund Girard de Soucanton (1863–1910), Selja mõisnik
Jean Antoine Alexander Edmund Girard de Soucanton (sünd. 1875), Lehola mõisnik
John Girard de Soucanton (27.03.1894 –?), AS Tallinna Köievabrik John Carr tegevdirektor, AS Loksa Tehased direktor
Marie Girard de Soucanton, kinkis 1898. aastal dr. Samuel Reinhold Winckleri poolt rajatud Merimetsa (Seewald) suvemõisa Eestimaa Kubermangu Vaimuhaigete Hooldamise Seltsile, Seevaldi vaimuhaigla ehitamiseks

Vaata ka
Paul Kerese Malemaja
Okasroosikese loss
Rocca al Mare suvemõis
hoone Vana-Viru ja Aia tänava nurgal (nüüdne Tallinna Linnavolikogu hoone) Vana-Viru 12
Ekspeditsioonifirma Thomas Clayhills & Son

Välislingid
Perekond Eestimaa rüütelkonna genealoogilises käsiraamatus 1930
Parandused Eestimaa rüütelkonna genealoogilises käsiraamatus 1930
Jüri Kuuskemaa. "Suka Antonite" majad ja sehvtid
Robert Nerman. Parunessi kingitusest sündinud Seevaldi haiglas käidi ajaga sammu
Aadlivapid Ajalooarhiivis. Johann Karl Girard de Soucanton
Ekspeditsioonifirma Thomas Clayhills & Son

Prantsusmaa aadlisuguvõsad
 
Eestimaa aadlisuguvõsad
Eestimaa matrikliaadel
Venemaa parunisuguvõsad